
Ivarzás indukció hatása eltérő genotípusú anyajuhok termelési eredményeire

Kulcsszavak: ivarzás indukció; piac; szezonális; szaporaság; hasznosult szaporulat
Az utóbbi évtizedekben a juhok fő termékévé a bárány (hús) vált. A szezonálisan szaporodó juh faj szaporasága szezonon kívüli ivarzás indukcióval fokozható. A vizsgálat célja volt három genotípus (magyar merinó – MM; német húsmerinó – NHM; német feketefejű húsjuh – NFH) esetében a kezelés szaporaságra gyakorolt hatásának meghatározása. A vizsgálatban összesen 717 anyajuh ivarzásindukciós kezelését végeztük el 14 napig tartó gesztagén tartalmú hüvelyszivaccsal (Chronogest) és 500 NE PMSG (Folligon) applikálásával. Összesen 21 harmincöt fős falkát kezeltünk. A szivacsok behelyezése, kivétele és az anyajuhok oltása mindig az esti órákban, a termékenyítések a reggeli órákban történtek. Az ivarzó anyák pároztatása kézből történt, illetve a termékenyítést követően két héttel utóűzetést alkalmaztunk. A vemhesség 45-60. napján ultrahangos vemhességellenőrzést végeztünk. A vemhes egyedek ellési eredményeit (születési típus, ivar) feljegyeztük. A vizsgált juhok 72%-a vemhesült, de a fajtákban eltérést tapasztaltunk. A német feketefejű anyáknál volt a legalacsonyabb az érték 55%, míg a másik kettő fajta esetén 78%-os eredményt kaptunk. Összesen 683 bárány született 463 ellésből (147% szaporulati%). A MM-nál az egy ellésre jutó bárányszám 1,49, NHM-nál 1,60, míg a NFH esetén 1,14 volt.
A megelőző évekhez képest úgy gondoljuk a kezelés következtében javultak a szaporulati mutatóink, ez által a két ellés között eltelt idő is. Első évünk volt, hogy ivarzásindukciót alkalmaztunk, még tapasztalatok hiányában. Az eredményeinkből igyekszünk tanulni és mindig újabb tapasztalatokkal gazdagodva előrébb haladni. Úgy gondoljuk, a karácsonyi bárány egy lehetőség, mivel a tavaszi ivarzási mélypont miatt ilyenkor fokozott kereslet és jobb ár áll fenn a piacon.
A jobb vemhesülés közvetetten is pozitív hatással volt mind a telepi munkaszervezésre, mind az esetleges férőhely problémák szempontjából. Mivel sűrített elletést alkalmazunk, így -az által, hogy kevesebb anya maradt üres, mint ahogy az megszokott- kevesebb anyajuhot is kellett vemhesítenünk ősszel és elletnünk télen.
A termékenyülési mutatók javulása mellett célunk a takarmányozási színvonalunk folyamatos növelése, azonban ennek a tavalyi történelmi aszály gátat szabott. Ennek megfelelően kompromisszumok mentén tudtuk bárányainkat felnevelni. A három fajta 70-89 % felnevelési arányt produkált. A vemhesült anyajuhokra vetítve 1,04 bárány/anyát választottunk, 21 kg választási átlagsúllyal., amelyen természetesen javítani kívánunk.



